CELEX: 52012IP0369
Language: mt
Date: 2012-10-23 00:00:00
Title: Restrizzjonijiet komuni rigward il-viżi għal uffiċjali Russi involuti fil-każ ta' Sergei Magnitsky Rakkomandazzjoni tal-Parlament Ewropew lill-Kunsill tat- 23 ta' Ottubru 2012 dwar l-istabbiliment ta' restrizzjonijiet komuni rigward il-viżi għal uffiċjali Russi involuti fil-każ ta' Sergei Magnitsky (2012/2142(INI))

7.3.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 68/13
            
         It-Tlieta 23 ta’ Ottubru 2012Restrizzjonijiet komuni rigward il-viżi għal uffiċjali Russi involuti fil-każ ta' Sergei Magnitsky
   P7_TA(2012)0369
   Rakkomandazzjoni tal-Parlament Ewropew lill-Kunsill tat-23 ta' Ottubru 2012 dwar l-istabbiliment ta' restrizzjonijiet komuni rigward il-viżi għal uffiċjali Russi involuti fil-każ ta' Sergei Magnitsky (2012/2142(INI))
   2014/C 68 E/02
   
      Il-Parlament Ewropew,
   
               —
            
            
               wara li kkunsidra l-Artikolu 215 tat-TFUE,
            
         
               —
            
            
               wara li kkunsidra l-proposta għal rakkomandazzjoni lill-Kunsill minn Guy Verhofstadt u Kristiina Ojuland, f'isem il-Grupp ALDE (B7-0196/2012),
            
         
               —
            
            
               wara li kkunsidra r-riżoluzzjoni tiegħu tas-17 ta’ Frar 2011 dwar l-istat tad-dritt fir-Russja (1),
            
         
               —
            
            
               wara li kkunsidra r-riżoluzzjoni tiegħu tas-16 ta' Diċembru 2010 dwar ir-Rapport Annwali dwar id-drittijiet tal-bniedem fid-dinja fl-2009 u l-politika tal-Unjoni Ewropea dwar il-kwistjoni (2),
            
         
               —
            
            
               wara li kkunsidra r-riżoluzzjoni tiegħu tal-14 ta' Diċembru 2011 dwar is-Samit UE-Russja li se jsir fil-15 ta' Diċembru 2011 u l-eżitu tal-elezzjonijiet tad-Duma tal-4 ta' Diċembru 2011 (3),
            
         
               —
            
            
               wara li kkunsidra r-rakkomandazzjoni tiegħu tat-2 ta' Frar 2012 lill-Kunsill dwar politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi (4),
            
         
               —
            
            
               wara li kkunsidra l-adozzjoni tal-Att ta' Responsabilità tal-Istat tad-Dritt ta' Sergei Magnitsky mill-Kumitat għar-Relazzjonijiet Barranin tas-Senat tal-Istati Uniti fis-26 ta' Ġunju 2012, li jfittex li jimponi projbizzjonijiet tal-viżi, u ffriżar ta' beni fuq uffiċjali Russi allegatament involuti fid-detenzjoni, l-abbuż u l-mewt ta' Sergei Magnitsky,
            
         
               —
            
            
               wara li kkunsidra l-abbozz ta' riżoluzzjoni bit-titolu ‘Rule of law in Russia: case of Sergei Magnitsky’ (L-istat tad-dritt fir-Russja: il-każ ta' Sergei Magnitsky), li ġie ppreżentat fis-sessjoni annwali tal-2012 tal-Assemblea Parlamentari tal-OSKE, li jitlob lill-parlamenti nazzjonali jieħdu azzjoni sabiex jimponu sanzjonijiet fuq il-viżi u ffriżar ta' beni;
            
         
               —
            
            
               wara li kkunsidra l-Artikolu 121(3) tar-Regoli ta' Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Barranin (A7-0285/2012),
            
         
               A.
            
            
               billi l-arrest, il-kundizzjonijiet tad-detenzjoni u l-mewt sussegwenti waqt l-arrest ta' Sergei Magnitsky jirrappreżentaw każ dokumentat tajjeb u sostanzjali ta' nuqqas ta' rispett għad-drittijiet fundamentali tal-bniedem;
            
         
               B.
            
            
               billi l-prosekuzzjoni wara l-mewt ta' Sergei Magnitsky tikkostitwixxi ksur tal-liġijiet internazzjonali u nazzjonali, u turi biċ-ċar il-funzjonament ħażin tas-sistema tal-ġustizzja kriminali Russa;
            
         
               C.
            
            
               billi l-Federazzjoni Russa, bħala membru tal-Kunsill tal-Ewropa u tal-Organizzazzjoni għas-Sigurtà u l-Kooperazzjoni fl-Ewropa, ikkommettiet ruħha li tirrispetta bis-sħiħ id-drittijiet fundamentali u l-istat tad-dritt, u billi l-Unjoni Ewropea b’mod repetut offriet appoġġ addizzjonali u għarfien espert sabiex tgħin lill-Federazzjoni Russa timmodernizza u tirrispetta l-ordni kostituzzjonali u legali tagħha;
            
         
               D.
            
            
               billi, minkejja l-konklużjonijiet tal-2011 tal-inkjesta li twettqet mill-Kunsill tad-Drittijiet tal-Bniedem tal-Presidenza Russa dwar l-illegalità tal-arrest ta' Sergei Magnitsky, id-detenzjoni u l-aċċess miċħud għall-ġustizzja, l-investigazzjonijiet waqfu u l-uffiċjali involuti ġew eżonerati u saħansitra ġew assenjati l-każ ta' wara l-mewt tiegħu; billi tali azzjonijiet min-naħa tal-awtoritajiet juru natura politikament motivata tal-prosekuzzjoni ta' Magnitsky;
            
         
               E.
            
            
               billi l-Unjoni Ewropea ħeġġet lill-awtoritajiet Russi f'bosta okkażjonijiet u formati, minn konsultazzjonijiet dwar id-drittijiet tal-bniedem sa laqgħat fil-livell ta' samit sabiex iwettqu investigazzjonijiet indipendenti fid-dettall f'dan il-każ speċjali u dokumentat tajjeb u sabiex iġibu fi tmiem il-klima attwali ta' impunità;
            
         
               F.
            
            
               billi l-każ ta' Sergei Magnitsky huwa biss wieħed iżda l-aktar każ prominenti u dokumentat tajjeb ta' abbuż ta' setgħa mill-awtoritajiet tal-infurzar tal-liġi Russi, li jikser bi kbir l-istat tad-dritt; billi jeżistu numru kbir ta' każijiet ġuridiċi oħra bl-użu sistematiku tal-pretest ta' reati ekonomiċi u allegat korruzzjoni sabiex jiġu eliminati kompetituri kummerċjali jew rivali politiċi;
            
         
               G.
            
            
               billi r-restrizzjonijiet tal-viża u miżuri restrittivi oħra mhumiex sanzjonijiet ġudizzjarji tradizzjonali per se, iżda jikkostitwixxu sinjal politiku tat-tħassib tal-UE għal pubbliku aktar wiesa’, u għalhekk jibqgħu strument neċessarju u leġittimu tal-politika għall-affarijiet barranin;
            
         
               H.
            
            
               billi s-sanzjonijiet tal-UE relatati mal-każ Magnitsky jistgħu jħeġġu lill-awtoritajiet Russi jagħmlu sforzi ġenwini u ġodda sabiex jindirizzaw, b'mod aktar konkret u konvinċenti, il-kwistjoni tal-istat tad-dritt ġewwa r-Russja u l-klima attwali ta' impunità;
            
         
               I.
            
            
               billi diversi parlamenti nazzjonali tal-Istati Membri tal-UE – fosthom, il-Pajjiżi l-Baxxi, ir-Renju Unit, l-Isvezja u l-Polonja – diġà għaddew riżoluzzjonijiet li jħeġġu lill-gvernijiet tagħhom jintroduċu sanzjonijiet fuq il-każ Magnitsky, filwaqt li diversi parlamenti nazzjonali oħra bħal dawk tal-Portugall, Franza, Spanja u l-Latvja qegħdin fl-istadju inizjali ta' abbozzar ta' riżoluzzjonijiet bħal dawn;
            
         
               1.
            
            
               Jindirizza r-rakkomandazzjonijiet li ġejjin lill-Kunsill:
               
                           (a)
                        
                        
                           biex tiġi stabbilita lista komuni tal-UE tal-uffiċjali responsabbli għall-mewt ta’ Sergei Magnitsky, il-ħabi sussegwenti fil-livell ġudizzjarju u l-fastidju kontinwu u sostnut fil-konfront ta' ommu u l-armla tiegħu;
                        
                     
                           (b)
                        
                        
                           biex tiġi imposta u implimentata projbizzjoni tal-viża mal-UE kollha fuq dawn l-uffiċjali u biex jiġu ffriżati kwalunkwe assi finanzjarji li huma jew il-familji tagħhom jista’ jkollhom fi ħdan l-Unjoni Ewropea;
                        
                     
                           (c)
                        
                        
                           biex ir-Russja tiġi mistiedna tagħmel investigazzjoni kredibbli u indipendenti dwar l-aspetti kollha ta’ dan il-każ traġiku u tressaq lil dawk kollha responsabbli quddiem il-ġustizzja;
                        
                     
                           (d)
                        
                        
                           biex l-awtoritajiet Russi jiġu mħeġġa jġibu fi tmiem il-korruzzjoni mifruxa, jirriformaw is-sistema ġudizzjarja u tinġieb konformi mal-istandards internazzjonali billi tinħoloq sistema indipendenti, ġusta u trasparenti sabiex taħt l-ebda ċirkostanza ma tkun tista' tintuża ħażin għal raġunijiet politiċi;
                        
                     
                           (e)
                        
                        
                           biex din il-kwistjoni, flimkien mal-kwistjoni tal-intimidazzjoni u l-impunità fir-rigward ta' każijiet li jinvolvu difensuri tad-drittijiet tal-bniedem, ġurnalisti u avukati, titqajjem waqt laqgħat bilaterali mal-awtoritajiet Russi b'mod aktar determinat, riżolut u orjentat lejn ir-riżultati;
                        
                     
         
               2.
            
            
               Iħeġġeġ lill-Kunsill jieħu pożizzjoni aktar koerenti u proattiva dwar ksur serju ieħor tad-drittijiet tal-bniedem ġewwa r-Russja, abbażi ta' sorsi dokumentati tajjeb, konverġenti u indipendenti u evidenza konvinċenti, u bħala miżuri aħħarija jintroduċi miżuri restrittivi simili kontra dawk li jwettqu r-reat;
            
         
               3.
            
            
               Jenfasizza li l-impenn tal-awtoritajiet Russi għall-valuri bażiċi bħall-istat tad-dritt u r-rispett għad-drittijiet tal-bniedem u l-libertajiet bażiċi, jibqa' l-prerekwiżit ewlieni tar-relazzjonijiet UE-Russja u għall-iżvilupp ta' sħubija stabbli u ta' min jorbot fuqha bejn iż-żewġ partijiet;
            
         
               4.
            
            
               Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, bħala informazzjoni, lill-Kummissjoni, lill-Istati Membri u lid-Duma Statali Russa u lill-Gvern tal-Federazzjoni Russa.
            
         
      (1)  ĠU C 188 E, 28.6.2012, p. 37.
   
      (2)  ĠU C 169 E, 15.6.2012, p. 81.
   
      (3)  Testi adottati, P7_TA(2011)0575.
   
      (4)  Testi adottati, P7_TA(2012)0018.